ช่วงนี้อากาศบ้านเรามาในสไตล์อินดี้ แดดเปรี้ยงไม่ทันไรฝนก็เทลงมา เทลงมา เทลงมา (โปรดร้องเป็นเพลง -_-;;) ทำเอาต้องหลบแดดมาพักร่างในคาเฟ่ดีดีอยู่บ่อยๆ ครั้งนี้ร้านที่เราเลือกมาชิลล์ก็คือ อุ่น พอทเทอร์รี่ คาเฟ่ขนาดจิ๋วที่หลบมุมอยู่ในซอยทรงวาดค่ะ  

จากที่หาข้อมูลมาเบื้องต้น ร้านมีทั้งหมด 3 ชั้น แบ่งเป็นโซนคาเฟ่ สตูดิโอเซรามิกและสตูดิโอถ่ายภาพงานเซรามิกแบรนด์ของร้านตามลำดับ ใครที่สนใจดูงานเซรามิกของคนไทยเก๋ๆก็สามารถขอทางร้านขึ้นไปชมหรือเลือกซื้อกลับบ้านได้ วันนี้เราใช้เวลาอยู่แค่ชั้นล่างค่ะ สายกิน 55555 โซนคาเฟ่มีการตกแต่งด้วยเฟอร์นิเจอร์ไม้และปูนเปลือยเสียส่วนใหญ่ พื้นที่นั่งประมาณไม่เกิน  10 คน ร้านมีมุมชั้นวางหนังสือที่สามารถหยิบมาอ่านเล่นได้ และโชว์เคสภาชนะเซรามิกเล็กๆให้ชมค่ะ 

อาหารและเครื่องดื่มที่สั่ง
ชาไทยเย็นและชาเขียวเย็น  รสชาติกลมกล่อมใช้ได้ไม่หวานเกินไปแต่ก็ไม่หวือหวาให้ 7/10 คะแนนค่ะ
แพนเค้กโฮมเมด 2 ชิ้นขนาดเต็มจานพร้อมกับแยมราสเบอรร์รี่โฮมเมดและไอศครีมวนิลา อร่อยให้ 8/10 ค่ะ

เพื่อนๆที่กำลังหาร้านนั่งจิบกาแฟ นั่งเมาท์กับเพื่อน เล่นคอม หรืออ่านหนังสือเพลินๆ ก็สามารถแวะเวียนมาที่ร้านนี้กันได้ทุกวัน (ยกเว้นวันอังคาร !) เวลา 10 โมง ถึง 3 ทุ่มค่ะ หน้าร้านจอดรถได้ประมาณ 2 คัน หรือจะขับเลยร้านไปอีกตรงสามแยกจะเจอลานรับจอดรถช.ม.ละ 30 บาทค่ะ
ป.ล. เห็นในเมนูมีอาหารคาวแบบทานง่ายๆด้วยมีโอกาสคราวหน้าจะกลับมาลองชิมแน่นอนค่ะ 